### Beslutning

Godkendt.

Afbud: Erna Poulsen

### Sagsfremstilling

## Resume og sagens baggrund

De 17 kommunalbestyrelser i [adresse] samt regionsrådet skal jf. rammeaftalebekendtgørelsen hvert andet år (senest 1.december) indgå en rammeaftale på det specialiserede social- og undervisningsområde. Rammeaftalen er en lovbestemt politisk aftale mellem de sjællandske kommuner samt Region Sjælland.

Der er den 31. maj afholdt kickoff møde om rammeaftale 2025-26 for politikere, handicap-og udsatteråds-repræsentanter, direktører og chefer,  samt direktør og chefmøde den 4. oktober. For at muliggøre denne inddragende proces har styregruppen besluttet, at Rammeaftale 2025-2026 behandles på møde i styregruppen i oktober og i K17 og KKR i november, og derefter sendes til behandling i kommunerne.

Sagen lægger op til en godkendelse af rammeaftalen.

## Indstillinger

Direktørerne indstiller at rammeaftalen tiltrædes.

## Behandling

Direktionen, Børn- og Familieudvalget, Socialudvalget, Handicaprådet, Økonomiudvalget, Kommunalbestyrelsen.

## Sagsfremstilling

Rammeaftalens overordnede formål er at sikre, at der de nødvendige tilbud og indsatser til rådighed på det specialiserede social- og undervisningsområde. Rammeaftalen rummer både udvikling (behov for tilbud, faglig udvikling mv.) og styring (kapacitets- og økonomistyring mv.) og herunder et antal fokusområder.

På baggrund af store udgiftsstigninger i kommunerne er efter bestilling fra KKR [adresse] i 2023 igangsat et udviklingsprogram med fokus på styring af kvalitet, kapacitet og økonomi. Udviklingsprogrammet har følgende tre formål: 1) Genetablere et konkurrencebaseret marked for køb og salg af specialiserede botilbud på socialområdet, 2) Styrke kvaliteten af borgerindsatsen, og 3) Knække kommunernes stigende udgiftskurver på området.

Udviklingsprogrammet indgår i rammeaftalens fokusområde 1 og herunder de tre fælleskommunale principper tiltrådt af kommunerne medio 2024.

K17 har drøftet rammeaftalen og anbefaler den til KKR [adresse] som behandler sagen 19/11.Kommer der nye oplysninger til sagen på baggrund af behandlingen i KKR, vil udvalgene blive orienteret herom og der vil blive skrevet en supplerende sagsfremstilling i relation til sagens videre forløb. KKR [adresse] beslutning i sagen vil blive eftersendt til kommunerne og regionen.

I forbindelse med udarbejdelse af den nuværende rammeaftale 2025-2026 er gennemført en inddragende proces Der er 31. maj afholdt Kickoff-møde om rammeaftale 2025-2026 med deltagelse af politikere, handicap- og udsatterådsrepræsentanter, direktører og chefer. På mødet var oplæg og drøftelse af fokusområder for rammeaftale 2025-2026, som tilsvarende også er drøftet på direktør og chefmøde 4. oktober.

Rammeaftalen rummer et begrænset antal fokusområder med øget fokus på målsætning, formål og indsatsområder, som skal fokusere arbejdet og medvirke til at muliggøre administrativ og politisk opfølgning. På møderne var generel opbakning til at arbejde videre med de følgende tre fokusområder, og mødedrøftelserne afspejles i fokusområderne og indgår i det videre arbejde.

*Følgende fokusområder foreslås for 2025 og 2026 i Rammeaftale 2025-26*

*1. Rette indsatser og tilbud til borgerne – indhold, kvalitet, tid og pris (jf. udviklingsprogrammet)*

Målsætning: Tilbud og indsatser med rette indhold og kvalitet, som leveres til rette tid og til den rette pris.

Tre overordnede fælleskommunale principper med indsatsområder:

1. Fælles om kontrakter og takster, 2) Fælles om kvalitet, 3 Fælles om døgn- og botilbud.
2. *2. Styrket sektorsamarbejde på socialpsykiatri- og handicapområdet*

Målsætning: Vi skal skabe bedre sektorovergange og sammenhængende forløb og indsatser for borgerne og herunder arbejde for større lighed i sundhed for borgere med psykisk sygdom og borgere med handicap.

Målet er bedre sammenhæng og kvalitet i indsats og behandling og reduktion i konsekvenser af social ulighed, så målgruppen opnår øget velfærd, sundhed og højere levealder.

*3. Øget trivsel blandt børn og unge- styrket forebyggelse og indsats*

Målsætning: Vi ønsker at øge trivslen for børn og unge via styrket forebyggelse og indsats, da kommunerne oplever øget mistrivsel hos børn og unge f.eks. med flere henvisninger til psykiatrien, vækst i skolevægring, stigende antal med autisme og ADHD. Målet er at styrke børn og unges mentale sundhed og trivsel.

De foreslåede fokusområder afspejler også kommunernes tilbagemelding om opmærksomhedspunkter og behov for tilbud, der således indtænkes i arbejdet med den kommende rammeaftale.

Fokusområderne er uddybet i selve rammeaftalen for 2025-2026 og ligger i fin forlængelse af fokusområderne i rammeaftale 2023-2024.

*Behov for tilbud*

Der skal i rammeaftalen indgå en beskrivelse af behov for udvikling af indsatser og tilbud,  og det skal indgå i beskrivelsen, hvorvidt der er behov for oprettelse af nye tilbud. Beskrivelsen udarbejdes på baggrund af samlet overblik over tilbud, kommunernes og regionens overvejelser, Socialtilsynets årsrapport samt Socialstyrelsens centrale udmeldinger og kommunerne og regionens tilbagemeldinger ift. disse.

Ift. behov for tilbud er det generelle billede i kommunerne samt regionen, at der på de fleste områder opleves sammenhæng mellem udbud og efterspørgsel og mellem behov og tilbud/ydelser. Der er dog enkelte områder og målgrupper, som kommunerne gør opmærksom på og herunder borgere med komplekse udfordringer både på børne-ungeområdet og voksenområdet.

Socialtilsynet anbefaler i sin årsrapport bl.a. fokus på plejefamilier, og dette indgår i fokusområde 3.

Socialstyrelsen har ultimo 2023 udsendt en central udmelding om domfældte udviklingshæmmede, og landets kommuner konkluderer i deres afrapportering bl.a., at det landsdækkende tilbud [adresse] lever op til kvalitetskrav- og kapacitetsbehov samt anbefaler oprettelse af §108 tilbud til målgruppen.

Kommunernes og regionens tilbagemeldinger, Socialtilsynets årsrapport samt afrapportering ift. Socialstyrelsens centrale udmelding indgår som bilag til rammeaftalen.

Kommunernes tilbagemeldinger ift. behov for tilbud indgår i det videre arbejde med rammeaftale 2025-26, og herunder i arbejdet med rammeaftalens fokusområder sammen med Socialtilsynets årsrapport og Socialstyrelsens centrale udmelding.

*Styring*

Rammeaftalen lægger rammerne for kapacitets- og prisudviklingen samt takster og principper for omkostningsberegning og betalingsmodeller. Som udgangspunkt er tilbud inden for de relevante lovparagraffer, der anvendes af flere kommuner omfattet af rammeaftalen. Det samme gælder regionale tilbud. Der anbefales anvendelse af de nationale standardkontrakter på børne- og voksenområdet ift. køb og salg både indenfor og udenfor regionen samt ift. køb hos private.

*Takstanbefaling 2025-2026:*

Rammeaftalerne har siden 2012 rummet en takstanbefaling, og styregruppen for rammeaftale [adresse] foreslår følgende takstanbefaling for 2025-2026:

Alle kommuner opfordres til at sikre et målrettet arbejde for konstant driftsoptimering med den hensigt at reducere taksterne på de takstbelagte institutioner og stram udgiftsstyring generelt, herunder ved køb hos private.

I grundlaget for udarbejdelsen af rammeaftalen indgår en status ift. børnehus, socialtilsyn, lands- og landsdelsdækkende tilbud, den sikrede boform [adresse] og sikrede afdelinger til unge samt [adresse] og [adresse], da disse områder jf. rammeaftalebekendtgørelsen skal drøftes og koordineres mellem kommuner samt regionen.

Rammeaftalen sætter overordnet retning og ramme for arbejdet. I forlængelse af rammeaftalen udarbejdes en implementeringsplan, og efter rammeaftalens godkendelse igangsættes arbejdet med den konkrete udmøntning af fokusområderne og herunder initiativer. Der planlægges afholdt politiske og administrative temamøder primo 2025.

Rammeaftalen for 2025-2026 består af et kort politisk hoveddokument med fokusområder, som er vedhæftet. Herudover indgår i rammeaftalen en række bilag som grundlag for udarbejdelsen af rammeaftalen, herunder hovedbilag og takstaftale, som samlet opfylder bekendtgørelsens krav. Se bilagsoversigt i rammeaftalen og nedenfor.

Bilag til Rammeaftale 2025-2026 lægges på hjemmesiden: <https://www.rs17.dk/rammeaftalen/rammeaftale-2025-2026/>

## Økonomiske konsekvenser

Ingen.

### Sagens forløb

18/11/2024 Direktionen
Anbefales.

Afbud: Frans Madsen, Philip Lind

04/12/2024 Børn- og Familieudvalget
Anbefales.
05/12/2024 Socialudvalget
Anbefales.
10/12/2024 Handicaprådet
Anbefales.
11/12/2024 Økonomiudvalget
Anbefales.